Harvey Elliott

Harvey Elliott (s. 4. huhtikuuta 2003 Lontoo) on englantilainen jalkapalloilija, pelipaikaltaan hyökkäävä keskikenttäpelaaja. Hän edustaa Englannin Valioliigassa pelaavaa Aston Villaa lainalla saman sarjan Liverpoolista.

 Seurajoukkueura 
Elliott pääsi Fulhamin edustusjoukkueessa ensimmäisen kerran kentälle syyskuussa 2018 liigacupin ottelussa Millwallia vastaan ja pelasi ensimmäiset minuuttinsa Valioliigassa toukokuussa 2019 Wolverhamptonia ja Newcastlea vastaan. Hänestä tuli 16 vuoden ja 30 päivän ikäisenä Valioliigan kaikkien aikojen nuorin pelaaja, ja tämä ennätys säilyi hänellä syyskuuhun 2022 saakka. Heinäkuussa 2019 Elliott siirtyi Liverpooliin. Syyskaudella 2019 hän pelasi liigacupissa täyden ajan otteluissa Milton Keynes Donsia, Arsenalia ja Aston Villaa vastaan. Valioliigassa hän pääsi ensimmäisen kerran kentälle tammikuussa 2020 aivan Sheffield Unitedia vastaan pelatun ottelun lopussa.

Elliot pelasi kaudella 2020–2021 lainalla Englannin Mestaruussarjan Blackburnissa, jossa teki 41 ottelussa seitsemän maalia ja antoi 11 maalisyöttöä. Kaudella 2021–2022 hän pelasi Liverpoolissa kuudessa valioliigaottelussa, joista neljä avauskokoonpanossa. Mestarien liigassa hän pelasi yhden ottelun. Liverpoolin voittamissa cupkilpailuissa hän tuli liigacupin finaalissa vaihdosta kentälle, FA Cupissa hän pelasi kolme ottelua, ei kuitenkaan loppuottelua. Kaudella 2022–2023 hän pelasi Valioliigassa 32 ottelua ja teki yhden maalin. Mestarien liigan kahdeksassa ottelussa hän teki kaksi maalia. Hän oli voittamassa FA Community Shieldiä. Kaudella 2023–2024 hän pelasi 34 valioliigaottelua, joista 11 avauskokoonpanossa. Hän teki kolme maalia ja antoi kuusi maalisyöttöä. Mestarien liigan kymmenessä ottelussa hän antoi neljä maalisyöttöä, kaikki ensimmäisellä pudotuspelikierroksella Sparta Prahaa vastaan. Liverpoolin voittamassa liigacupissa hän oli avauskokoonpanossa kaikissa kuudessa ottelussa. FA Cupin kolmessa ottelussa hän teki yhden maalin.

Elliott pelasi Liverpoolin mestaruuskaudella 2024–2025 kaikkiaan 18 valioliigaottelussa, mutta oli vain kahdessa ottelussa avauskokoonpaossa. Hän teki maalin toukokuussa Brightonia vastaan. Lisäksi hän syötti kaksi maalia. Mestarien liigassa hän pelasi viidessä ottelussa, joista yhdessä hän oli avauskokoonpanossa. Hän teki maalin peräkkäisissä otteluissa Lilleä, PSV Eindhovenia ja Paris Saint-Germainia vastaan. Liigacupissa hän pelasi kolmessa ottelussa. Tappiollisessa loppuottelussa hän tuli vaihdosta kentälle ja syötti Liverpoolin ainoan maalin. FA Cupissa hän pelasi täyden ajan Liverpoolin molemmissa otteluissa. Kaudella 2025–2026 Elliott ehti pelata Liverpoolissa yhden valioliigaottelun.

Syyskuussa 2025 Elliott siirtyi Aston Villaan kauden 2025–2026 loppuun ulottuvalla lainasopimuksella. Lainasopimus velvoittaa Aston Villan ostamaan hänet kauden jälkeen pysyvästi 35 miljoonalla punnalla.

 Maajoukkueura 
Elliott pelasi Englannin alle 17-vuotiaiden maajoukkueessa ensimmäisen kerran lokakuussa 2018 Yhdysvaltoja vastaan. Kaikkiaan hän pelasi tässä ikäluokassa kahdeksan ottelua ja teki kolme maalia. Ensimmäisen ottelunsa Englannin alle 21-vuotiaiden maajoukkueessa hän pelasi maaliskuussa 2022. Hän pelasi viisi ottelua ja teki yhden maalin Englannin voittaessa ikäluokan Euroopan-mestaruuden 2023. Hän voitti toistamiseen alle 21-vuotiaiden Euroopan-mestaruuden vuonna 2025. Tuossa turnauksessa hän pelasi avauskokoonpanossa joukkueensa kaikki kuusi ottelua ja teki niissä viisi maalia, muun muassa joukkueensa molemmat maalit 2–1-välierävoitossa Alankomaista ja joukkueensa ensimmäisen maalin 3–2-loppuotteluvoitossa Saksasta. Hänet nimettiin vuoden 2025 EM-turnauksen parhaaksi pelaajaksi.

 Lähteet 

Luokka:Englantilaiset jalkapalloilijat
Luokka:Vuonna 2003 syntyneet
Luokka:Elävät henkilöt